钦定古今图书集成/明伦汇编/宫闱典/第016卷 > 晋
## 钦定古今图书集成/明伦汇编/宫闱典/第016卷 > 晋

晋制，定皇太后官属及舆辇之制。又定太妃服章同
于太后之礼。

按《晋书·职官志》：“太后三卿：卫尉、少府、太仆，汉置，皆随
太后宫为官号，在同名卿上，无太后则阙。魏改汉制，
在九卿下，及晋复旧，在同号卿上。”按《舆服志》：“皇太
后法驾，乘重翟羽盖金根车，驾青辂青帷裳，云栌画
辕，黄金涂五采，盖爪施金华，驾三，左右𬴂。其庙见小
驾则乘紫罽軿车，云栌、画辀，黄金涂五采，驾三，非法
驾”则乘辇。

按《南齐书礼志》，“晋朝太妃服章之礼，同于太后。”

### 武帝泰始元年帝受禅即位尊太妃王氏为皇太后宫名崇化为太后置宫卿追崇太后母羊氏谥号

按《晋书武帝本纪》，“泰始元年十二月景寅，尊太妃王
氏曰皇太后，宫曰崇化。”按《文明王皇后传》，“后讳元
姬，东海郯人也。既笄归于文帝，生武帝及辽东悼王
定国、齐献王攸、城阳哀王兆、广汉殇王广德、京兆公
主。武帝受禅，尊为皇太后，宫曰崇化。初置宫卿，重选
其职，以太常诸葛绪为卫尉，太仆刘原为太仆，宗正
曹”楷为少府。后虽处尊位，不忘素业，躬执纺绩，器服
无文，御浣濯之衣，食不参味。而敦睦九族，垂心万物，
言必典礼，浸润不行。帝以后母羊氏未崇谥号，诏曰：
“昔汉文追崇灵文之号，武宣有平原、博平之封，咸所
以奉尊尊之敬，广亲亲之恩也。故卫将军兰陵景侯
夫人羊氏，含章体顺，仁德醇备，内承世胄，出嫔大国，
三从之行，率礼无违。仍遭不造，频丧统嗣，抚育众子，
克成家道，母仪之教，光于邦族。诞启圣明，祚流万国。
而早世殂陨，不遇休宠。皇太后孝思蒸蒸，永慕罔极。
朕感存遗训，追远伤怀。其封夫人为县君，依德纪谥。
主者详如旧典。”于是使使持节、谒者何融追谥为平阳县君。

### 太熙元年惠帝即位尊杨皇后为皇太后

按《晋书惠帝本纪》：“太熙元年四月己酉，皇太子即皇
帝位，大赦，改元为永熙。尊皇后杨氏曰皇太后。”按
《武悼杨皇后传》：“后讳芷，字季兰，小字男引。元后从妹
父骏别有传。以咸宁二年立为皇后。及帝崩，尊为皇
太后。”

### 惠帝永平元年三月壬辰贾后矫诏废皇太后为庶人徙于金墉城告于天地宗庙诛太后母庞氏

按《晋书惠帝本纪》云云。按《武悼杨皇后传》：太子妃
贾氏妒忌，帝将废之。后言于帝曰：“贾公闾有勋社稷，
犹当数世宥之。贾妃亲是其女，正复妒忌之间，不足
以一眚掩其大德。”后又数诫厉妃，妃不知后之助己，
因以致恨，谓后构之于帝，忿怨弥深。及帝崩，尊为皇
太后。贾后凶悖，忌后父骏执权，遂诬骏为乱，使楚王
玮与东安王繇称诏诛骏，内外隔塞。后题帛为书，射
之城外，曰：“救太傅者有赏。”贾后因宣言太后同逆。骏
既死，诏后军将军荀悝送后于永宁宫，特全后母高
都君庞氏之命，听就后居止。贾后讽群公有司奏曰：
“太后阴渐奸谋，图危社稷，飞箭系书，要募将士，同恶
相济，自绝于天。鲁侯绝文姜，《春秋》所许，盖以奉顺祖
宗，任至公于天下。陛下虽怀无已之情，臣下不敢奉
诏。可宣敕王公于朝堂会议。”诏曰：“此大事，更详之。”有
司又奏：“骏藉外戚之资，居冢宰之任。陛下既居谅暗，
委以重权，至乃阴图凶逆，布树私党。皇太后内为唇
齿，叶同逆谋。祸衅既彰，背捍诏命，阻兵负众，血刃宫
省，而复流书募众，以奖凶党，上背祖宗之灵，下绝亿
兆之望。昔文姜与乱，《春秋》所贬；吕宗叛戾，高后降配，
宜废皇太后为峻阳庶人。”中书监张华等以为：“太后
非得罪于先帝者也。今党恶所亲，为不母于圣世。宜
依孝成赵皇后故事，曰武帝皇后处之离宫，以全贵
终之恩。”尚书令下邳王晃等议曰：“皇太后与骏潜谋，
欲危社稷，不可复奉承宗庙，配合先帝，宜贬尊号，废
诣金墉城。”于是有司奏：“请从晃等议，废太后为庶人，
遣使者以太牢告于郊庙，以奉承祖宗之命，称万国
之望。至于诸所供奉，可顺圣恩，务从丰厚。”诏不许，有
司又固请，乃可之。又奏：“杨骏造乱，家属应诛，诏原其
妻庞命，以慰太后之心。今太后废为庶人，请”以庞付
廷尉行刑。诏曰：“听庞与庶人相随。”有司希贾后旨，固
请，乃从之。庞临刑，太后抱持号叫，截发稽颡，上表诣
贾后，称“妾请全母命”，不见省。

永平二年春二月己酉。贾后弑皇太后于金墉城
按《晋书惠帝本纪》云云。按《武悼杨皇后传》。初太后
尚有侍御十馀人。贾后夺之。绝膳而崩。时年三十四。
在位十五年。贾后又信妖巫。谓太后必诉冤先帝。乃
覆而殡之，施诸厌劾符书药物。

### 光熙元年十一月怀帝即位追尊所生太妃王氏为皇太后

按《晋书怀帝本纪》：“光熙元年十一月庚午，孝惠帝崩。
羊皇后以于太弟为嫂，不得为太后。催清河王覃入，
已至尚书阁，侍中华混等急召太弟，癸酉，即皇帝位，
大赦。尊皇后羊氏为惠皇后，居弘训宫。追尊所生太
妃王氏为皇太后。”按《怀王皇太后传》，“太后讳媛姬，
不知所出，初入武帝宫，拜中才人，早卒。怀帝即位，追
尊”曰“皇太后。”

### 明帝泰宁三年成帝即位尊皇后庾氏为皇太后临朝称制

按《晋书成帝本纪》，泰宁三年闰月戊子，明帝崩。己丑，
太子即皇帝位，尊皇后庾氏为皇太后。秋九月癸卯，
皇太后临朝称制。按《明穆庾皇后传》，“后讳文君，颍
川鄢陵人也。性仁慈，美姿仪。元帝闻之，聘为太子妃。
明帝即位，立为皇后。成帝即位，尊后曰皇太后。群臣
奏天子幼冲，宜依汉和熹皇后故事，辞让数四，不得
已”而临朝摄万机。后兄中书令亮管诏命公卿奏事，
称“皇太后陛下。”

### 成帝咸和三年皇太后庾氏崩

按《晋书成帝本纪》，“咸和二年，历阳太守苏峻等反。三
年，贼乘胜麾戈接于帝座，突入太后后宫，左右侍人
皆见掠夺。是时大官惟有烧馀米数石以供御膳。”三
月景子，皇太后崩。按《明穆庾皇后传》：苏峻作逆，京
师倾覆，后见逼辱，遂以忧崩，时年三十二。后即位凡
六年。其后帝孝思无极，赠父琛骠骑大将军，仪同三
司，母丘氏，安陵县君；从母荀氏，永宁县君，何氏，建安
县君。亮表陈先志，让而不受。

### 康帝建元二年穆帝即位尊褚皇后为皇太后临朝摄政因议后父进见之礼

按《晋书穆帝本纪》，“建元二年九月己亥，太子即皇帝
位，时年二岁，大赦，尊皇后为皇太后。壬寅，皇太后临
朝摄政。”按《康献褚皇后传》：“后讳蒜子，河南阳翟人
也。少以名家，入为琅琊王妃。及康帝即位，立为皇后。
穆帝即位，尊后曰皇太后。时帝幼冲，未亲国政。领司徒蔡谟等上奏曰：‘嗣皇诞哲岐嶷，继承天统，率土宅
心’”，兆庶蒙赖。陛下体兹坤道，训隆文母。昔涂山光夏，
简狄熙殷，实由宣哲，以隆休祚。伏惟陛下德侔二妫，
淑美《关雎》，临朝摄政，以宁天下。今社稷危急，兆庶悬
命，臣等章惶。一日万机，事运之期，天禄所钟，非复冲
虚高让之日。汉和熹、顺烈，并亦临朝，近明穆故事，以
为先制，臣等不胜悲怖，谨伏地上请，乞“陛下上顺祖
宗，下念臣吏，推公弘道，以协天人，则万邦承庆，群黎
更生。”太后诏曰：“帝幼冲，当赖群公卿士将顺匡救，以
酬先帝礼贤之意。且是旧德世济之美，则莫重之命
不坠，祖宗之基有奉，是其所以欲正位于内而已。所
奏恳到，形于翰墨，执省未究，以悲以惧。先后允恭，谦
抑思顺，坤道所以不距群情，固为国计。岂敢执守冲
暗，以违先旨？辄敬从所奏。”于是临朝称制。有司奏：“谢
夫人既封，荀、卞二夫人亦应追赠，皆后之前母也。”太
后不许。太常殷融议，依郑元议，卫将军裒在宫庭，则
尽臣敬；太后归宁之日，自如家人之礼。太后诏曰：“典
礼诚所未详，如所奏，是情所不能安也，更详之。”征西
将军翼、南中郎尚义谓：父尊尽于一家，君敬重于天
下。郑元议合情礼之中，太后从之。自后朝臣皆敬裒
焉。按《礼仪志》：褚太后临朝时，议褚裒进见之典，蔡
谟、王彪之并以虞舜、汉高祖犹执子道，况后乎！王者
父无拜礼。尚书八座议以为纯子则王道缺，纯臣则
孝道亏。谓公庭如臣，私觌则严父为允。

### 穆帝永和元年褚太后抱帝临轩诏详振恤之宜停不急之务

按《晋书穆帝本纪》，永和元年春正月甲戌朔，皇太后
设白纱帷于太极殿，抱帝临轩。九月景申，皇太后诏
曰：“今百姓劳弊，其共思详所以振恤之宜，及岁常调，
非军国要急者，并宜停之。”

永和十二年。春正月。帝临轩。以太后母丧。悬而不乐
按《晋书穆帝本纪》云云。

### 升平元年帝加元服褚太后反政居崇德宫

按《晋书穆帝本纪》，升平元年春正月壬戌，帝加元服，
告于太庙。始亲万机皇太后，居崇德宫。按《康献褚
皇后传》：帝既冠，太后诏曰：“昔遭不造，帝在幼冲，皇绪
之微，眇若赘旒。百辟卿士，率遵前朝，劝喻摄政，以社
稷之重，先代成义，僶俛敬从，弗遑固守。仰凭七庙之
灵，俯仗群后之力，帝加元服，礼成德备，当阳亲览，临
御”万国。今归事反政，一依旧典。于是居崇德宫，手诏
群公曰：“昔以皇帝幼冲，从群后之议。既以暗弱，又频
丁极艰，衔恤历祀，沉忧在疚。司徒亲尊德重，训救其
弊，王室之不坏，实公是凭。帝既备兹冠礼，而四海未
一，五寇叛逆，豺狼当路，费役日兴，百姓困苦。愿诸君
子思量远筭，戮力一心，辅翼幼主，匡救”不逮，未亡人
永归别宫，以终馀齿。仰惟家国，故以一言托怀。
升平五年，穆帝崩，崇德太后定策，立琅琊王丕。
按《晋书哀帝本纪》，升平五年五月丁巳，穆帝崩。皇太
后令曰：“帝奄不救疾，后嗣未建。”琅琊王丕，中兴正统，
明德懋亲。昔在咸康，属当储贰，以年在幼冲，未堪国
难，故显宗高让。今义望情地，莫与“为比，其以王奉大
统。”于是百官备法驾，迎于琅琊第。庚申，即皇帝位。

### 哀帝兴宁二年崇德太后复临朝摄政

按《晋书哀帝本纪》：“兴宁二年，帝雅好黄老断谷，饵长
生药，服食过多，遂中毒，不识万机。崇德太后复临朝
摄政。”

兴宁三年，哀帝崩，崇德太后复定策立琅琊王奕。
按《晋书废帝本纪》：兴宁三年二月景申，哀帝崩，无嗣。
丁酉，皇太后诏曰：“帝遂不救厥疾，艰祸仍臻，遗绪泯
然，哀恸切心。琅琊王奕明德茂亲，属当储嗣，宜奉宗
庙，纂承大统，便速正大礼，以宁人神。”于是百官奉迎
于琅琊第，是日即皇帝位。

### 废帝太和六年桓温宣崇德太后令废帝为海西公按晋书废帝本纪太和六年十一月丁未桓温诣阙因图废立诬帝在藩夙有痿疾嬖人相龙计好朱灵

宝等参侍内寝，而二美人田氏、孟氏生三男，长欲封
树，时人惑之。温因讽太后以伊、霍之举，己酉，集百官
于朝堂，宣崇德太后令曰：“王室艰难，穆、哀短祚，国嗣
不育，储宫靡立。琅琊王奕，亲则母弟，故以入纂大位。
不图德之不建，乃至于斯。昏浊溃乱，动违礼度，有此
三孽，莫知谁子！人伦道丧，丑声遐布。既不可以奉守”
社稷，敬承宗庙，且昏孽并大，便欲建树储藩，诬罔祖
宗，倾移皇基，是而可忍，孰不可怀！今废奕为东海王，
以王还第，供卫之仪，皆如汉朝昌邑故事。但未亡人
不幸，罹此百忧，感念存没，心焉如割。社稷大计，义不
获已，临纸悲塞，如何可言！按《康献褚皇后传》，桓温
之废海西公也，太后方在佛屋烧香，内侍启云：“外有
急奏。”太后乃出，尚倚户前，视奏数行，乃曰：“我本自疑
此，至半便止。”索笔答奏云：“未亡人罹此百忧，感念存
没，心焉如割。”温始呈诏草，虑太后意异，悚动流汗，见
于颜色。及诏出，温大喜

### 简文帝咸安元年崇德太后再定策立会稽王昱

按《晋书简文帝本纪》：废帝既废，皇太后诏曰：“丞相、录
尚书会稽王体，自中宗明德劭令，英秀元虚，神栖事
外。以具瞻允塞，故阿衡三世，道化宣流，人望攸归，为
日已久。宜从天人之心，以统皇极。主者明依旧典，以
时施行。”咸安元年十一月己酉，简文帝即皇帝位。

### 孝武帝宁康元年崇德太后复临朝摄政

按《晋书孝武帝本纪》，宁康元年八月壬子，崇德太后
临朝摄政。按《康献褚皇后传》，简文帝即位，尊后为
崇德太后。及帝崩，孝武帝幼冲，桓温又薨。群臣启曰：
“王室多故，祸难仍臻，国忧始周，复丧元辅，天下惘然，
若无攸济。主上虽圣资奇茂，固天诞纵，而春秋尚富，
加在谅暗，蒸蒸之思，未遑庶事。伏惟陛下德应坤厚，
宣慈圣善，遭家多艰，临朝亲览，光大之美，化洽在昔，
讴歌流咏，播益无外。虽有莘熙殷，任、姒隆周，未足以
喻。是以五谋克从，人鬼同心，仰望来苏，悬心日月。夫
随时之义，《周易》所尚，宁固社稷，大人之任？伏愿陛下
抚综万机，釐和政道，以慰祖宗，以安兆庶，不胜忧国，
喁喁至诚。”太后诏曰：“王室不幸，仍有艰屯，览省启事，
感增悲叹。内外诸君，并以主上春秋冲富，加蒸蒸之
慕，未能亲览，号令宜有所由。苟可安社稷，利天下，亦
岂有所执。辄敬从所启，但暗昧之阙，望尽弼谐之道。”
于是太后复临朝。

### 太元元年帝加元服崇德太后复归政

按《晋书孝武帝本纪》，太元元年春正月壬寅朔，帝加
元服，见于太庙，皇太后归政。按《康献褚皇后传》，帝
既冠，乃诏曰：“皇帝婚冠礼备，遐迩宅心，宜当阳亲览，
缉熙惟始。”今归政事，率由旧典。于是复称崇德太后。
太元九年六月癸丑朔，崇德太后褚氏崩。

按《晋书孝武帝本纪》云云。按《康献褚皇后传》：太元
九年，崩于显阳殿，年六十一，在位凡四十年。太后于
帝为从嫂，朝议疑其服。太学博士徐藻议曰：“资父事
君而敬同。又《礼》云：‘其夫属父道者，妻皆母道也’。则夫
属君道，妻亦后道矣。服后以齐母之义也。鲁讥逆祀，
以明尊卑。今上躬奉康穆哀皇及靖后之祀，致敬同
于”所“天，岂可敬之以君道，而服废于本亲？谓应齐衰
期。”从之。

太元十九年，追尊太妃郑氏为简文宣太后，尊母皇
太妃李氏为皇太后，宫名“崇训。”

按《晋书孝武帝本纪》，“太元十九年夏六月壬子，追尊
会稽王太妃郑氏为简文宣太后。秋八月己巳，尊皇
太妃李氏为皇太后，宫曰崇训。”按《简文宣郑太后
传》，“后讳阿春，河南荥阳人也。建武元年，纳为琅琊王
夫人，生琅琊悼王。简文帝咸和元年薨。简文帝即位，
未及追尊，临崩，封皇子道子为琅琊王，领会稽国，奉
太”妃祀。太元十九年，孝武帝下诏曰：“会稽太妃，文母
之德，徽音有融，诞载圣明，光延于晋。先帝追尊圣善，
朝议不一，道以疑屈。朕述遵先志，常惕于心。今仰奉
遗旨，依《阳秋》二汉孝怀皇帝故事，上太妃尊号曰简
文太后。”于是立庙于太庙路西，陵曰嘉平。时群臣希
旨，多谓郑太后应配食于元帝者，帝以问太子前率
徐邈，邈曰：“臣按《阳秋》之义，母以子贵。鲁隐尊桓母别
考仲子之宫，而不配食于惠庙。又，平素之时，不伉俪
于先帝，至于子孙，岂可为祖考立配？其崇尊尽礼，由
于臣子，故得称太后，陵庙备典。若乃祔葬配食，则义
所不可。”从之。按《孝武文李太后传》：“后讳陵容，本出
微贱。始简文帝为会稽王”，有三子俱夭，自道生废黜。
献王早世，其后诸姬绝孕将十年，帝令善相者召诸
爱妾而示之，皆云非其人。时后为宫人，在织坊中，形
长而色黑，宫人皆谓之昆仑。既至，相者惊云：“此其人
也。”帝以大计，召之侍寝。后数梦两龙枕膝，日月入怀，
意以为吉祥，向《侪类》说之，帝闻而异焉。遂生孝武帝
及会稽文孝王。及孝武帝即位，尊为淑妃。太元三年，
进为贵人，九年，又进为夫人，十二年，加为皇太妃，仪
服一同太后。十九年，会稽王道子启：“母以子贵，庆厚
礼崇。伏惟皇太妃纯德光大，休祜攸锺，启嘉祚于圣
明，嗣徽音于上列。虽幽显同谋，而称谓未尽，非所以
仰述圣心，允答天人。宜崇正名号，详案旧典。”八“月辛
巳，帝临轩，遣兼太尉刘耽尊为皇太后，称崇训宫。”

### 安帝隆安四年三月追尊所生陈夫人为安德太后按晋书安帝本纪云云按安德陈太后传太后讳

归女，松滋浔阳人也。父广，以倡进。后以美色能歌弹，
入宫为淑媛，生安、恭二帝。太元十五年薨，赠夫人，追
崇曰皇太后。神主祔于宣太后庙，陵曰“熙平。”